**Høringsuttalelse fra Nasjonalforeningen Sør-Varanger demensforening**

**Innspill til punkt 3 :** Bedre ansattes muligheter til lokal utdanning og utvikling

**Innspill 1**

Det må være **obligatorisk** at ansatte uten fagutdanning og vikarer tar kurset: «*Dette må jeg kunne»* før de begynner i en stilling eller som vikar innenfor helse- og omsorgstjenesten.

Kurset vil gi økt kvalitet på tjenestene og mestringsfølelse og faglig trygghet for de ansatte.

Kurset er utarbeidet av Nasjonalt kompetansesenter for Aldring & Helse, og det er tilgjengelig på nett og kan gjennomføres når som helst.

Begrunnelse: I gjennomsnitt er 80 % av beboere på sykehjem demenssyk. De har krav på at de ansatte har den nødvendige kompetansen for å kunne ivareta deres behov.

**Lovverket sier følgende**: «*Virksomheter som yter helse- og omsorgstjenester til personer med demens, skal sørge for at ansatte har den opplæring, videreutdanning og etterutdanning som er påkrevet, slik at den enkelte innehar relevant kompetanse for å utføre sitt arbeid faglig forsvarlig.»*

**Innspill 2**

Det må være **obligatorisk** at sykepleiere og fagarbeidere uten tilleggsutdannelse innenfor demensomsorg tilegner seg dette når de er ansatt på sykehjem eller omsorgsboliger.

Nasjonalt kompetansesenter Aldring @ Helse har utarbeidet et kursopplegg «*Demensomsorgens ABC»* Kurset finnes i kommunen, men det må settes inn i et system som sikrer at de ansatte har den nødvendige kompetansen.

Begrunnelse: Samme som under innspill 1.

**Innspill til punkt 5:** Styrke eksisterende tilbud som drives av frivillige og være med på utvikling med frivillige

**Innspill 1**

*Aktivitetsvenntilbudet* må ivaretas og gjøres mere kjent blant befolkningen og helsepersonellet.

Begrunnelse: Det er blitt kurset mange aktivitetsvenner, men etterspørselen etter en aktivitetsvenn er ikke så stor at aktivitetsvennene kommer i gang med det samme de har tatt kurset. Dermed mister man mange av de som har tatt kurset.

**Innspill 2**

Øke bruk av Triobikesyklene

Sette i gang et «*Sykkelpilotprosjekt»* for å ta med beboere på sykehjem, i omsorgsbolig og de hjemmeboende ut på sykkeltur.

Begrunnelse: De eldre har behov for mer aktivitet og frisk luft. Sør-Varanger demensforening har ved hjelp av innsamlede midler og loddsalg skaffet til veie 3 Triobikesykler, en til hvert av sykehjemmene. Det trengs flere som kan betjene disse syklene. Ved å tilby opplæring til ansatte, pårørende og frivillige er det mange flere som kan få komme seg ut i frisk luft og også få treffe på noen kjente.

**Innspill til punkt 9:** Sette i gang arbeid med å innføre aldersvennlig samfunn som beskrevet i Leve hele livet

**Innspill 1:**

At Sør-Varanger kommune blir med i kampanjen «*Et mer demensvennlig samfunn»* Et kurs som leveres gratis av Nasjonalforeningen for folkehelsen, og som retter seg mot ansatte i privat og offentlig servicenæring.

Begrunnelse: Dette kan være en god start med å sette i gang arbeidet med å innføre *aldersvennlig samfunn.* De færreste som ikke har en demenssyk person i sin familie eller omgangskrets har kunnskap om demens. Det 2 timer lange kurset gir en innføring i hva demens er og hvordan den som er syk gradvis endrer sin adferd. Kurset er spesielt til god hjelp for de i servicenæringen (taxi, butikk, frisør, servicekontor m.m.) Innholdet i kurset er fokus på hvordan man kan møte en som er demenssyk med forståelse og yte god hjelp. Denne kunnskapen kan bidra til at flere kan fortsette å fungere i lokalmiljøet mye lenger.

**Innspill 2:**

Sambruk og samlokalisering -  Nye sykehjem eller ved ombygging og omsorgsboliger bør bygges slik at de blir en integrert del av lokalmiljøet, gjerne med felles møteplasser og naboskap på tvers av generasjoner og funksjoner.

Begrunnelse: Ved å åpne omsorgssenterets tilbud, også for andre i nærmiljøet, gir det et rikere liv for dem som bor der, og et bedre tilbud til kommunens øvrige innbyggere.

Befolkningsprognosene viser at antall innbyggere over 67 år vil øke med 29 % i planperioden. Behov for dagtilbud ,omsorgsboliger og sykehjemsplasser vil øke.

**Innspill til punkt 9:** Samlokalisere dagsentertilbud for å kunne tilby både inne og uteaktiviteter

Sør-Varanger demensforening oppfatter dette som at dagsentertilbudene blir samlokalisert til ett sted. Vi har to dagsenter, Kilden og Utsikten. Mener dere at de to dagsentrene blir på ett sted?

Det er veldig positivt at personer med demens og andre eldre får bedre lokaliteter ute og inne enn det som tilbys i dag. Vi håper at aktivitetstilbud og dagsentertilbud for demenssyke blir i nærheten av natur- og friluftsområde. Men i all hovedsak ønsker vi ikke at dagsenter og aktivitetstilbud til personer med demens skal blandes med andre type dagsenter. Vi mener at disse tilbudene til demenssyke må holdes atskilt fra andre tilbud. Man kan ikke tilby de samme aktivitetene til de som er demenssyke og de som ikke er det, hverken inne eller ute. Aktivitetene må tilpasses og utføres på en annen måte til personer med demens. Miljøet må være tilpasset og ikke bli for stort og uoversiktlig. I demensomsorgen heter det at smått er godt. Et stort miljø med mange avdelinger kan skape usikkerhet og utrygghet.

Det kreves spesialkompetanse for å gi de som er demenssyke den pleie og omsorg som de har behov for. De må også ofte skjermes fra andre, mange er i tillegg avhengig av mer ro rundt seg. Man må også være oppmerksomme på at det er mange forskjellige typer demens med ulike behov. Noen har utfordrende atferd, er ukritiske, noen hallusinerer, noen har vrangforestillinger, og noen har kommunikasjonsvansker. Sykdomsbildet kan være komplekst og de må skjermes mot seg selv og andre. De som er yngre og har fått en demenssykdom, er kanskje mer fysisk spreke, og har ofte et høyere aktivitetsnivå, men de kan også ha mange utfordringer. Dette er et stort fagfelt som stadig utvikles, og som krever høy kompetanse av både leder og personal.

Vi er svært opptatt av at kommunen fortsetter med å bygge opp, og beholde den kompetansen som er i tilbudet for demenssyke på Utsikten i dag. Der leder for demenstilbudet leder og videreutvikler aktivitetstilbud til demenssyke og pårørende. Det bør altså være en leder for kommunens demenstilbud og en leder for kommunens tilbud for hjemmeboende eldre.

**Innspill til punkt 9 :** Organisere våre tjenester for å ha en helhetlig demensomsorg

Avlastning

Flere av våre medlemmer har og har hatt sine på Utsikten dagsenter. Tilbakemeldingene fra de pårørende er at de ansatte på Utsikten gir et svært godt tilbud til både brukere og pårørende.

Her møter de en leder og et personale som har spesialkompetanse på demens. De er kunnskapsrike, støttende, veiledende og de hjelper de pårørende videre i det kommunale systemet. Når noen får en demenssykdom, blir hele familien berørt.

Vi opplever også at den kompetansen som finnes i dag med Hukommelsesteam og et eget dagaktivitetstilbud for demenssyke fungerer meget bra.

Noen av Sør-Varanger demensforeningens medlemmer opplever at det avlastningstilbudet som er i dag ikke er tilfredsstillende. Pårørende trenger mer avlastning. Det er nødvendig at demenssyke har en egen avdeling med et personale som har kompetanse på demens.

Vi mener at alle forebyggende tilbud til demenssyke og pårørende samles, styrkes og får være på ett sted. Vi mener også at den organiseringen som er nå bør bestå, der leder for demenstilbudet leder og videreutvikler aktivitetstilbudet til demenssyke og pårørende.

|  |  |
| --- | --- |
|  |  |

**Innspill til punkt 9**: Etablere og drifte fleksible og differensierte dag og aktivitetstilbud, også i distriktene

Inn-på-tunet-tilbud

De som bor i distriktene må få et aktivitetstilbud. Vi er kjent med at det er flere demenssyke i distriktene som ikke får tilbud etter at Nordmo gård ble lagt ned. Disse må kanskje tidligere inn på sykehjem? Kommunenes prognoser sier at det er ikke nok sykehjemsplasser til alle! Befolkningsprognosene viser at antall innbyggere over 67 år vil øke med 29 % i planperioden. Høy alder er den største risikofaktor for å utvikle demens.

Vi bør ha flere ulike tilbud til demenssyke, da de kan ha svært ulike behov. En ny forskningsrapport har funnet at brukerne er mer sosialt og fysisk aktive på gård enn på ordinære dagtilbud. Brukerne er sosialt aktive i over 80 prosent av tiden de tilbringer på gården, mot litt over halvparten av tiden på vanlige dagtilbud. Vi ønsker derfor et *«Inn-på-tunet-tilbud*» for demenssyke i kommunen.